Liedaitis
Liedaitis – ežeras rytų Lietuvoje, Švenčionių rajone, 6,5 km į pietvakarius nuo Kaltanėnų, 0,5 km į pietvakarius nuo Liedžio ežero, Labanoro girioje (Žeimenos miške). Ežeras ovalios formos, ilgis šiaurės-pietų kryptimi 0,77 km, plotis iki 0,5 km. Altitudė 144,4 m. Krantai žemi, pelkėti, tik šiaurės rytinis aukštesnis. Pakrantės apaugusios mišku. Ežerą supa Liedaičio raistas. Greta ežero yra Antaliedės I ir Antaliedės II kaimai. Ežeras nenutekantis, priklauso Liedelės upelio baseinui (Žeimenos upės intako Kiaunos baseinas). Liedaitis patenka į Labanoro regioninį parką.